31996R1890
L 249/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1890/96 НА КОМИСИЯТА
от 30 септември 1996 година
за изменение на Регламент (ЕО) № 3223/94 относно подробни правила за прилагане на режима на внос на плодове и зеленчуци
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (1), последно изменен с Регламент (ЕО) № 1363/95 на Комисията (2), и по-специално член 23, параграф 2 от него,
като има предвид, че Регламент (ЕО) № 3223/94 на Комисията от 21 декември 1994 година (3), последно изменен с Регламент (ЕО) № 2933/95 (4), определи подробни правила за прилагането на режима на внос на плодове и зеленчуци;
като има предвид, че средните представителни цени на вносните продукти от трети страни не могат да бъдат считани за значими на общностно равнище, ако съответстват на количества, по-малки от един тон; като има предвид, че в такъв случай не е необходимо държавите-членки да съобщават тези цени на Комисията;
като има предвид, че след като фиксирана стойност при внос за даден продукт с даден произход е била прилагана седем дни подред, без да бъде променяна, вносът на този продукт може да се приеме за временно прекратен; като има предвид, че следователно въпросната стойност следва да бъде заличена;
като има предвид, че Регламент (ЕО) № 3223/94 установи механизъм за регистриране на цените на представителните пазари с оглед на определянето на фиксирана стойност при внос, служеща за определянето на стойността на внесените на консигнация продукти, с оглед на тяхното тарифно класифициране; като има предвид, че въз основа на Регламент (ЕО) № 1558/96 на Комисията (5) относно крушите и сливите, произхождащи от асоциираните държави от Централна Европа, внесени с цел тяхното преработване, за 1996 г. се прилагат отделни цени за определените периоди; като има предвид, че за тези продукти, които не се продават на консигнация на представителните пазари, може да бъде изработен механизъм за пряко регистриране на цените за тарифното им класифициране; като има предвид, че въпросният механизъм може да съдържа само тарифната класификация на въпросните продукти на основата на FOB цените на тези продукти, увеличена с разходите за застраховки и за транспорт до границите на митническата територия на Общността, или на основата на митническата стойност, определена в член 30, буква в) от Регламент (ЕИО) № 2913/92 на Съвета от 12 октомври 1992 г. относно създаването на Митнически кодекс на Общността (6), последно изменен с Регламент (ЕИО) № 2454/93 на Комисията (7);
като има предвид, че мерките, предвидени в настоящия регламент, са в съответствие със становището на Управителния комитет по плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 3223/94 се изменя, както следва:
1.
В член 2, параграф 1 се добавя следната алинея:
„Когато общите количества, посочени в буква б), са по-малки от един тон, съответните цени не се съобщават на Комисията.“
2.
В член 4, параграф 4 се добавя следната алинея:
„Все пак, те престават да бъдат в сила, когато в продължение на седем последователни дни на Комисията не са съобщени никакви средни представителни цени.“
3.
Приложението се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 септември 1996 година.